# Doué ha mem bro/a-bezh

* Arlerh ur Barz, me hell larèt ehué :
* Scuéh-on ér bed ; me garehé mervel ;
* Huerhue é kavan er fréh ag er vuhé ;
* Kaër-vé ghet-n-ein er vro-men dilezel !
* Liam erbet doh en doar n’em ari :
* Perac pêlloh doug mem béh poénius ?
* Nep tu meit gloès ! pé kentoh m’hum fari,
* Me joé, m’honfort a zo Hanv me Jesus.
* En doar, d’en han, karnet ghet en tuemdér,
* N’en dès ket nerh aveit mâghein en èd ;
* Er boketteu hag er gùé a huélér
* Pléghet ou fèn : marv-ind ghet er séhèd !
* Mæs mar divér ag en nean ul lom glàu,
* Peb tra a gresk idan er glàu fréhus :
* Idan hé béh, m’inean kentéh a sàu
* Èl ma cleuan larèt Hanv me Jesus.
* Ér mis kalet ha tihouel, mis guenvér,
* Kement tra-zo a seblant é beguin ;
* En éerh a hron en doar èl ul lincér ;
* Ne gleuér mui meit boéh er vran hemb kin.
* Ghet heol mis merh é tihun en einèd ;
* En doar zou glas hag er gùé zo bleuhus !
* Dihun a ra m’inean beur poéniet
* A pe gleuan larèt Hanv me Jesus.
* D’em diskoharn é ma douç ur gannnen ;
* Mad-é er frond a lausk er mél ém bek ;
* Kalz é vourran a vrud ur riolen ;
* Pe mès séhèd, fréh a gavan ken huèk !
* Bout-zo neoah un dra douçoh paud mad
* Eit kement tra a zou ér bed bourrus :
* En hanv a lar ar é zeulin me zad,
* Hanv me Salvér, Hanv santel me Jesus !
* Èl peb-unan, me mès ehué tanhoueit
* Kalz a boénieu, un nebèd lehuiné !
* — Allas ! tud peur, ér bed-man é ma groeit
* Ghet déieu dû ha ré splann hur buhé ! —
* Hanv me Jesus en dès groeit eurussoh
* En déieu gloàu a mem buhé eurus ;
* É Hanv ehué en dès groeit paud scannoh
* Men déieu stank, men déieu ankinus.
* Ne glaskein ket larèt el lehuiné
* En dès m’halon tanhoueit abarh ér bed ;
* Ne gonzein ket ag er mor a dristé
* É péhani m’inean zo bet baiet.
* Mæs me larou ne mès bet plijadur
* Biscoah ken douç èl é receu Jesus ;
* Hag ér poénieu a mès bet de andur,
* A p’er galven en hum gaven nerhus.
* Pe zei en ær (ah ! dis bean, ær eurus !)
* De mont d’en nean ha de lezel en doar ;
* Mignonèd peur, laret d’ein Hanv Jesus ;
* D’er ré aral me ven nezé bout boar !
* Ém deourn goann lakeit, m’hou pèd, ur groéz ;
* Eit m’hi bokein, tosteit-hi d’em guéneu !
* Oh ! péh confort a vehé d’ein, ém gloès,
* Larèt : Jesus, pe zei d’ein en ankeu.
* Kârein a ran : étal hanv Doué,
* Dôn bras é ma scrivet ehué,
* Un hanv aral ar me halon,
* Hanv un Intron ! (bis.)
* Hanv er gaërran ag er groagué,
* Hanv er Huérhiès santel, mam Doué,
* E mès kâret hag a gârein
* Tré ma vivein ! (bis.)
* Jesus étré hé digosté
* En dès keméret er vuhé ;
* Kalon Mari en dès mâghet
* Salvér er bed ! (bis.)
* Ghet ha Jesus, ô Maria !
* Kemér-mé eit m’em bréhatta ;
* Lak-mé ehué ar ha galon,
* O me Intron ! (bis.)
* A pe sàuan, Mam truhéus,
* En ha kalvan arlerh Jesus ;
* Me chonj, a pe yan ém gulé,
* Zô ghet mam Doué. (bis.)
* Mar ha kâran, t’em hâr ehué :
* Liès p’en d’on lan a dristé,
* É rès nerh, confort d’em halon,
* O me Intron ! (bis.)
* Aveit goarantein hun inean,
* Doué a lak étal peb-unan
* Ur sperèd mad, glan ha santel,
* Zo hanvet Æl ! (bis.)
* Gratat a ran é vein sentus
* Doh-oh, m’Ælik karantéus,
* Hag é chairrein gronç doh Satan
* Dor me inean ! (bis.)
* En henteu mad doh er ré fal
* N’hanàuan ket èl ur heih dal ;
* Sclerdéret-mé ghet hou sclerdér,
* Ælik, mem brér ! (bis.)
* Ælik, harpet-mé ghet hou préh ;
* Ma n’em dalhet, n’hellan meit couéh !
* Ne hran ket forh a Lucifér
* Ghet-n-oh, mem brér. (bis.)
* Pe zei er bed, ghet é ardeu,
* D’em louyein én é liameu,
* Kuhet-mé ’dan hou tivaskel,
* Mem brér, en Æl. (bis.)
* Pe vein solitet de béhein,
* Sàuet hou poéh ha laret d’ein :
* Mem brér, oh ! petra a hrès-té ?
* Salv ha iné ! (bis.)
* Pe gavein kalet el lézen
* Zo ret héli eit bout crechén,
* Laret : hoah un nebèd tristé....
* É bèr.... en né ! (bis.)
* M’Ælik, oh ! mil guéh trugairé !
* Trugairé eid hou karanté.
* A me zu, me vèn hou kârein
* Bet na varvein. (bis.)
* Me vèn ghet-n-oh neijal d’en nean,
* Ghet hou kan unanein me han ;
* Eit birvikin me vèn ehué
* Mêlein men Doué. (bis.)
Ruan, 15 Gouil-Mikêl 1838.
* En dé zo kaër, en heol lan a splandér ;
* Er boketteu a holo er pradeu ;
* Deit-é en han, péhani a hoantér,
* A pe vér clan, ghet kalz a huannadeu !
* En druhunel a zo deit de gannein
* Ital men dor, aveit me lehuiné ;
* Mæs nitra mui ne hell me honfortein :
* Clan ha clemmus attàu é me iné !
* Peb tra ér bed a ré me flijadur,
* Pe yen, youank, d’en ilis eit pedein :
* Gùen-oé m’inean a bep couciadur !
* En amzér-zé a zo oueit pél doh-ein.
* En æstik-noz a sàu perpet é voéh,
* É voéh ker kaër bremen evel nezé ;
* Ean a hra hoah étal men dor é néh :
* Clan ha clemmus attàu é me iné !
* Er boketteu a sclinguern de vitin,
* Ha kênt en noz en ou gùélér gouivét !
* Èl boketteu, kênt pèl é tremeinein ;
* Kênt pêl é vein barh ém bé astennet !
* Ne hran quet forh : dès, ô marv ! d’em hemér
* A pe garei : lam ghet-n-ein mem buhé ;
* Rai hir-é bet, rai hir-é me amzér :
* Clan ha clemmus attàu é me iné !
* Èl un noz dû, tihouel-é me halon ;
* É me sperèd ne za mui a sclerdér ;
* Na dé na noz, n’en dès a beah eid on.
* Perpet glahar, gloès, ankin é peb ær !
* A pe sàuan, ne gavan meit glahar ;
* Glaharet-on a pe yan ém gulé,
* Ha mem bara a hluban ghet men dar !
* Clan ha clemmus attàu é me iné !
* A pe hra trous en ahuél d’er gouyan,
* Pe ne huélér én nean stiren erbet,
* Pe gorn er mor ghet é voéh eahussan,
* Kalon mab-dén ghet er boén zo moughet !
* Treboulettoh-é hoah kalz me halon !
* Er goal-amzér ne drous ket é peb dé ;
* Mæs en ankin, déh, hinihue zo eid on !
* Clan ha clemmus attàu é me iné !
* É pad en noz, dirac men deulegad,
* O tra spontus ! é ha, é ta ur skèd !
* Mem bleàu a sàu ! pedet eid on, tud vad !
* Doué hou cheleu, pedet eid on, pedet !
* Evel aghênt, oh ! p’hellehen pedein !
* Oh ! p’hellehen larèt me zad d’em Doué !
* Men Doué, me zad, nan ! n’hell mui me hârein !
* Clan ha clemmus attàu é me iné !
* Péhet e mès : èl un aër divalàu,
* Péhèd méhus, te zaibr prepet m’halon :
* Ha flêm em losk ; m’iné beur zo attàu
* Evel én tan : ne houyan mèn é on.
* N’en dès ket peah eit m’iné couciet !
* Aveid en diaul, me mès lausket men Doué !
* Hag a houdé é on bet poéniet :
* Clan ha clemmus attàu é me iné !
* Pe za en noz, ghet doujanç é laran :
* Pe varhuehen en noz-men ? De vitin :
* Ma ne huélan pèn en dé ! ghet Satan
* É vein, allas ! én tan eit birvikin !
* Eit birvikin ! spontet-é me sperèd
* A pe chonjan ar er ghir eahus-cé !
* Bout én ihuern, én tan, ghet en diaulèd !
* Clan ha clemmus attàu é me iné !
* Eid ancoéhat en tan prepet padus,
* D’em deverranç me mès peb-tu ridet :
* Eit kement-cé, buhé direih, méhus,
* Ghet tud èl on, a mès bet héliet !
* Mæs inep d’ein, dirac men deulegad,
* Un dorn lorhus é peb léh a scrivé :
* En ihuern zo eid ous, péhour divad !
* Clan ha clemmus attàu é me iné !
* Mèn é ma oueit en amzér ker bourrus,
* Amzér, allas ! eid on bean tremeinet ;
* A pe vihuen d’em Doué, léal, sentus !
* Ah ! me halon nezé ne greiné ket !
* Perac enta, aveit héli Satan,
* En e mès-mé troeit kain de lézen Doué ?
* Idan er bouis ag er boén ponerran,
* Glan ha clemmus attàu é me iné !
* Oh ! p’hellehen ouilein me zorfæteu
* Ha tinerrat eid on kalon men Doué !
* Oh ! p’hellehen, ghet ur mor a zareu,
* Golhein m’inean ag hé ol fallanté !
* Mæs er madeu a za ol ag en nean,
* Ha Chairret-é en nean aveid on-mé !
* N’en dé ket gùir ! en dapen vihannan
* A oaid Jesus a huenno me iné.
* Diskennamb ol, Crechénion, én ihuern de huélet
* Poénieu ker kri ha spontus en ineaneu dannet,
* A zou, dré golér hun Doué, dalhet é creis en tan,
* Râc n’ou dès ket bet miret lézen Doué ér bed-man.
* En ihuern zo un toul dôn ha lan a dihoeldet,
* Ur huéh couéhet én toul-zé, ér mæz mui ne zér ket :
* En oreu zo bet chairret ha mouraillet ghet Doué ;
* N’ou digorou birvikin : collet-é en alhué.
* Ur forn goret ér bed-man n’en dé nameit moghêd
* É kevér en tan a losk en ineaneu dannet.
* Gùel-vehé bout ér forn-zé tré ma padou er bed,
* Eit bout abarh én ihuern un ær hemb kin losket.
* Haval doh châss counaret, a bouis-pèn é hudant ;
* Ne houyant péh léh monet, é peb léh é loskant :
* En tan zou ar ou fenneu, en tan zou idan d’hai ;
* En tan-zé, prepet padus, a sàu a bep costé.
* Er mab a grog én é dad, hag er verh én hé mam ;
* Ghet mil malloh ind ou stleij dré ou bleàu, creis er flam.
* — Malloh d’id, moès didalvé, en dès bet hur mâghet !
* — Malloh d’id, tad didalvé, pèn-caus ma omb dannet !
* Tra hirissus ! ou hourhen hag ou hik vou roughet
* Ghet bêg en airon eahus ha ghet dent en diaulet ;
* Hag én tan é vou taulet ou hik hag ou eskern,
* Aveid aleij en tan-flam é forn bras en ihuern.
* Goudé ma veint bet losket un herradik én tan,
* É veint taulet én ul lèn lan a scorn ghet Satan ;
* Ag el lèn-zé barh en tan é veint arré taulet :
* Déh, hag hinihue, hag arhoah, ne vou arsàu erbet.
* Er ré dannet a ouilou, hag a ouilou ghet gloès :
* Truhé, ô men Doué ! truhé ! ni hou pèd dré hou croès ;
* Allas ! col a rant ou foén ; rac tré ma padou Doué,
* Padein a rei en ihuern hag ou ankin ehué !
* Ker berhuidant-vou en tan ou rostou én ihuern,
* Ma tei er mél de verhuein pèn-d’er-bèn ’n ou eskern ;
* A pe houlenneint truhé, sel-mui é veint goasket :
* Ha kaër ou devou hudal, losket a veint prepet.
* En tan-zé a zou huéhet dré gounar rust hun Doué :
* O tra souéhus ! ean a losk hemb lemel er vuhé !
* Birvikin ne vou moughet, birvikin ne varhuou ;
* Ghet corveu er ré dannet Satan en astisou !
* Arvor, aghênt bro er barzet,
* Allas ! mui n’hi doé barz erbet !
* En æstik, d’en amzér nehué,
* Peb plai, ér hoèdeu a ganné.
* — Ah ! kan attàu, kan douç æstik !
* Er barzèd mui ne sannant grik !
* — De galan-gouyan, en audeu
* A hudé ghet en houlenneu.
* — Sco er herrêg, sco, mor attàu,
* É voéh mui barz erbet ne sàu !
* — Beta bremen, mem broïk beur,
* Sonnein a ré te delen eur.
* Tud fal en dès taulet ér mor,
* A dameu, telen en Arvor,
* Ha degasset ou dès un al,
* Un delen pri ag er vro gal.
* — Te zillad dû, mem bro, kemér,
* Ar-n-ous deit-é er goal-amzér !
* — Merhuel a ra er brehonek,
* Allas ! lahet dré er gallek !
* — Un dén youank a dremeiné,
* Hag é galon lan a dristé,
* A dremeiné étal er mor,
* Én ur ouilein ar é Arvor !
* — Kavein a ra (na péh boneur !)
* Telen Arvor, en delen eur !
* — Eit séhein hun dareu, un Æl
* A dennas en delen santel,
* Hi zennas ag en houlenneu,
* Hi groas abéh ghet hé zameu !
* — Dén youank, petra a hrei-té
* Ghet ha delen, ha garanté ?
* — É galon ghet joé a feutas ;
* Ag é galon é keméras,
* É keméras mar-a-nerhen
* Hag ou stagas ar en delen.
* — Sonnein a ra : ni vo prepet,
* Prepet Bretonnèd, tud kalet !
* — En dassonn a rescond : prepet,
* Prepet é vehemb Bretonned !
* — Sonnein a ra : er brehonek,
* Attàu, mem bro, vo te bredek !
* — Tro-ha-tro ur voéh vras a sàu :
* Er brehonek attàu, attàu ! -
* — Ean a son : Drest en ol vadeu,
* Kâramb er Hrist, Doué hun tadeu.
* — Ur voéh a sàu, èl boéh er mor
* Er Hrist attàu, Doué en Arvor !
* Ur vam, ar gavel hé hrouédur,
* Hé hrouédurik, a oé pignet ;
* Hi er sellé ghet plijadur :
* « Bràu-é, mé-hi, èl en Ælèt. »
* Digor a ra é zeulegad,
* É zeulegad, ha bras ha dû,
* Haval akerh doh ré é dad :
* Èl é dad, é ma gùen ha rû.
* Èl é dad, me mab em hâro ;
* Avel é dad, m’er hâr ehué.
* Oh ! naren, ne vou ket ér vro
* Moès quen eurus èl ma vein-mé.
* A pe yein d’en ilis d’en han,
* Me mab ar mem bréh me zougho :
* Kaëroh, a laro peb-unan,
* Crouédur n’en dès bet na ne vo.
* M’el lak idan goarn er Huérhiès ;
* Dalbéh é vo gusket é gùen.
* Kentéh èl ma kerho, liès
* M’en degasso d’en overen.
* Pe vou bras, m’el lako ér scol,
* Ér scol eit diskein el latin.
* Ean a zisco mui eid en ol ;
* Ha me yei eid er hurunein.
* Ghet-hou, a pe yein de valé,
* Me harpo mem bréh ar é vréh ;
* En eil a laro d’éguilé :
* Mam en dén youank-é honnéh !
* Me mam liès ha me ferson
* En dès bet lavaret d’ein
* Hou pedein a greis me halon,
* Ha de noz ha de vitin.
* Cheleuet-mé, Gùérhiès santel,
* Eit mam en hou keméran :
* Ur sellik hemb kin, ya ur sèl
* Ar er peur Moussik bihan.
* Er poussinèd a pe vrassant
* A ya ér méz ag ou néh ;
* De ghetan, ghet eun é neijant ;
* Hou mam ou farra a gouéh.
* Pêl-é me mam, Gùérhiès santel ;
* Eit mam en hou keméran :
* Ur sellik hemb kin, ya ur sèl
* Ar er peur Moussik bihan.
* Pe mès bet laret kenavo
* D’em mam beur ar er hosté :
* Pegours, mé-hi, é tei én dro ?
* Ha me mam beur a ouilé.
* Séhet hé dar, Gùérhiès santel,
* Hé foén zo me foén vrassan :
* Ur sellik hemb kin, ya ur sèl
* Ar mam er Moussik bihan.
* Me hoérik vad, me hoér Anna,
* A yei d’en ilis bamdé
* Eid hou pedein, Intron Varia,
* Eit me zad, eid on ehué.
* Cheleuet-hi, Gùérhiès santel,
* N’en dès ket kaëroh inean :
* Ur sellik hemb kin, ya ur sèl
* Ar hoér er Moussik bihan.
* Pe yemb eit larèt hur pater
* Hun deuigheu d’hou chapel,
* Me hoér a laré : sell, mem brér,
* Tablen er Huérhiès santel :
* Hi a hoarh doh-emb ghet truhé !
* — É omb én ouaid tinerran : —
* Sellet-mé, ha mem brér ehué,
* Er heih peur Moussik bihan !
* Én hou tablen, ô Gùérhiès gaër !
* É huélér hou mab Jesus
* Ar hou tivréh, crouédur distér,
* Ker mad, ker karantéus !
* Nitra ne hell hou Mab nahein
* D’oh-hui zo Rouannès en nean ;
* Hui a hell enta goarantein
* Er heih peur Moussik bihan.
* Me mam a laré d’ein liès :
* Er mestr a bep tra é Doué ;
* Mæs Jesus zo mab er Huérhiès,
* Petra ne hell mam ur Roué ?
* Dihuennet-mé, Gùérhiès santel,
* Eit mam en hou keméran :
* Ur sellik hemb kin, ya ur sèl
* Ar er peur Moussik bihan.
* Hul lestr ar gain en houlenneu
* A neij avel er guignel
* É creis en aibr : é houilieu
* A zo avel divaskel.
* Doh droug, goarnet-ni, Mam santel,
* Pe gorn er mor eahussan ;
* Keméret idan hou mantel
* Lestr er peur Moussik bihan.
* Pe sàu boketteu, er guignel
* A zistro ghet kalz a joé
* D’hé bro ketan, ag ur vro pel :
* Eit-hi péh ul lehuiné !
* Ah ! bro erbet n’en dé ker kaër
* Èl er vroïk a gâran !
* É ma, prepet é vo ér ghér
* Kalon er Moussik bihan.
Nannèd, 28 a vis Æst 1840.
* Allas ! mont a ran pêl !
* Kenavo d’id, mem bro !
* Kenavo, doar santel !
* Kenavo, kenavo ! (bis.)
* Kenavo, me mam vad,
* Eid hou mab pedet Doué !
* Kenavo, me houh tad,
* Eid on pedet ehué ! (bis.)
* Kenavo, mem bredér,
* Ha té, me hoér Terès !
* Eid hou prér ur batér
* É chapel er Huérhiès. (bis.)
* Kenavo, hui ker mad
* Ha ker carantéus,
* A gâran èl me zad !....
* Ah ! re-veoh eurus ! (bis.)
* Aveid er heih peur clan,
* Oh ! péh un tarh-kalon,
* Mont ker pèl é hunan !…
* Mæs Doué a vo ghet-hon ! (bis.)
* Ah ! tàuet, men dareu,
* Me huélo hoah mem bro !
* Tàuet, me huannadeu !…
* Me zei nerhus én dro. (bis.)
* Pe splannou ar me fèn
* Heol tuêm en Itali,
* Un nerh nehué abèn
* A zei ém izeli ! (bis.)
* Me gavo gùellaen
* É kér vras er Pabet :
* Inou vo en termen
* A me foénieu kalet. (bis.)
* Oh ! me yei de bedein
* É ilis San-Pietro :
* Bennoh Doué ’houlennein
* Eid on hag eit mem bro. (bis.)
* De ilis er Huérhiès,
* De Santa-Maria,
* Me yei ehué liès,
* Ha d’er Scala Santa. (bis.)
* Kenavo, kér Nannèd,
* Kenavo bet distro.
* Kênt blai, lan a yehèd,
* É vein arré ér vro. (bis.)
* Ur verh youank, hanhuet Fanchik,
* Merh dieunus mar boé ér bed,
* Ghet hé fod, ar hé scabellik,
* Eit goérein hé beoh oé chouket. (bis)
* Er verh youank-cé a ganné,
* Hag a ganné a bouis hé fèn.
* — Petra a zigouéh a nehué ?....
* Ne gleuér ket mui er huerzen ! (bis.)
* — Tra burhudus ! é creis er hreu
* Ur voès, kurunet a splandér,
* Hum sàu : « N’ha peès ket eun, cheleu,
* « Mé-hi, ghet ur voéh douç ha sclér. (bis.)
* « N’en d’on ket hoah ér baraouès ;
* « Dalhet-on hoah ér purgatoér.
* « Te hell, me merh, ag en tan-groës
* « Me zennein hag em hass d’er gloër ! (bis.)
* « Ké de borh en eutru Person,
* « Ra dehou gùerh tair overen ;
* « Fanchik, tair gùéh, yun aveid on,
* « Eid on, ur mis, lar ur beden ! (bis.)
* « D’em niès Mari te laro
* « Mont ghet-n-id de Sant-Mathelin ;
* « Eit peah m’inean, hui a bedo
* « Ino, un ær, ar hou teulin. (bis.)
* « O me merh, n’hellès ket gouyet
* « Péh ker poénius-é bout én tan !
* « Péghement ’hirvoudan monnet
* « D’em unanein ghet Doué én nean ! (bis.)
* « Pe vein é ty en Eutru Doué,
* « Aveid oh me bedou d’em zro,
* « Eit ma tehet un dé ehué
* « D’er hârein ghet-n-emb ér gùir vro. »(bis.)
* — Kentéh, avel ur gogussen,
* En hum zistré en inean vad.
* — Én eurustet é ma bremen
* En inean-zé ghet Doué hé zad ! (bis.)
* Oh ! na péh un divroereah
* A pe chomér hemb mam ér bed !
* Bet hé marv ne houyér ket hoah
* Péghement ur vam zo kâret. (bis.)
* Anna, merh youank a Bléren,
* Hé mam ehué en doé kollet ;
* Hé deulegad, èl ur vamen,
* Ur mor a zar en doé scùillet ! (bis.)
* Aghênt ker kaër èl ur rosen,
* Anna bremen a zo gouivet !
* — Allas ! pe drohér er hourien,
* Er bareu ehué zo trohet ! (bis.)
* — Ar bé hé mam é oé arré
* Er gheih Anna azeulinet ;
* Chetu petra a lavaré
* Er verh youank-cé glaharet : (bis.)
* « Men Doué, a dan er purgatoër,
* « Lamet, oh ! lamet me heih vam !
* « Men Doué, ah ! kasset-hi d’hou cloër !
* « Ah ! lamet-hi ag eu tan-flam ! (bis.)
* « Me rei larèt overenneu,
* « Peb suhun, én ilis-parrès !
* « Men Doué, berret hé foénieu !
* « Oh ! lamet-hi ag en tan-groès ! (bis.)
* « Peb suhun, me hrei yunieu
* « Ha peb sadorn ha peb gùinér !
* « Men Doué, berret hé foénieu !
* « O men Doué, kasset-hi d’hou cloër ! (bis.)
* « É pad tri blai, ne zoughein ket
* « Na dillad gùen, na dillad rû ;
* « Ne zoughein ket seïen erbet,
* « Mæs dillad kanvus, dillad dû. (bis.)
* « Men Doué, a dan er purgatoër,
* « Lamet, oh ! lamet me heih vam !
* « O men Doué, kasset-hi d’hou cloër !
* « Ah ! lamet-hi ag en tan-flam ! (bis.)
* « Ne yein quet mui d’er pardonieu ;
* « Me hunan me chomou ér ghér.
* « Men Doué, berret hé foénieu !
* « O men Doué, kasset-hi d’hou cloër ! (bis.)
* « Ne yein ket mui d’er foérieu,
* « Me hunan é chomein ér ghér !
* « Men Doué, berret hé foénieu !
* « O men Doué, kasset-hi d’hou cloër ! (bis.)
* « Me droei kain memb d’em haranté,
* « Mar dé ret, eit groein vad d’em mam,
* « D’em Ianik me droei kain, men Doué,
* « Eid hi zennein ag en tan-flam !
* « Men Doué, a dan er purgatoër,
* « Ah ! lamet ! lamet me heih vam !
* « Men Doué, ah ! kasset-hi d’hou cloër !
* « Ah ! lamet-hi ag en tan-flam !
* De profundis !
* M’hou pèd, Gùérhiès, eit me heih vam ;
* Ah ! lamet-hi ag en tan-flam !
* Mari, (bis) ah ! kasset-hi ghet-n-oh d’er baraouis !
* De profundis !
* Hi en devoé, un æriad kent mervel,
* Keménet d’ein eit-hi hou pedein mad ;
* Ah ! m’hou pedou eit-hi, Gùérhiès santel,
* Ya, bet men dehuéhan huannad !
* De profundis, etc.
* Gouyet a ret en e mès, ô Gùérhiès !
* Disket ghet me mam hou kârein.
* Mam a ré dein, ém pedenneu liès,
* Intronès santel, hou ç’hanvein.
* De profundis, etc.
* D’ein é laré é oèh karantéus,
* Hag é oé ret d’ein hou kârein.
* Mam d’hou chapel, ô Gùérhiès truhéus !
* Bamdé em hassé eit pedein.
* De profundis, etc.
* Allas ! bremen er gheih enevadès,
* Hé hunan a za d’hou pedein ;
* Donnet a ra hi hunan, ô Gùérhiès !
* Dedal hou ç’autér de ouilein.
* De profundis, etc.
* Ne zoughan mui na treu rû na treu gùen
* A houdé m’en dé marhue me mam ;
* Flouren erbet ne huélér ar me fen,
* Deustou m’en d’on neoah youank-flam !
* De profundis, etc.
* Kollet e mès, ghet me mam, ô Gùérhiès !
* Allas ! kollet e mès peb tra !
* Larein a rér d’ein enevadès !
* Ne larér ket mui Maria !
* De profundis, etc.
* Gùérhiès santel, tennet-mé ag er bed !
* Petra a rein-mé me hunan ?
* Ah ! tennet-mé, eit ma hein de huélet
* Men nihue vam péré zo én nean !
* De profundis, etc.
Paris, er 17 a vis Méhuein 1838.
* Cheleuet-ni, perhinderion
* A za de Santès-Anna :
* Hou pet truhé doh peurerion
* Zo dastumet ama :
* Sellet, gùélet hun trebilleu,
* Allas ! n’en dès ket brassoh !
* Eid omb é ma ol er poénieu,
* El lehuiné zo eid oh !
* De vitin hol zo dihousket
* Ar ur gulé douç ha kaër ;
* Er peur ar en doar astennet
* A gousk idan en amzér !
* De greis-dé a pe son er hloh,
* Hou miren zo aleijet :
* Er peur, ma ne receu ghet-n-oh
* N’en devo miren erbet.
* D’er gouyan a pe gouéh en erh,
* É oh gusket tuem mad ;
* Er peur liès a gouéh hemb nerh,
* Sclasset èl un énevad !
* En tan én hou hulèd a splan ;
* Hou ty zo lan a duemdér :
* Ty er peur, hag é vehé clan,
* A zo ur hreuik distér.
* D’er sul, pe yet d’en overen,
* Hui a husk hou treu bràu !
* Hemb difforh, d’er sul èl aghen,
* Er peur a zo peur attàu !
* Én ilis memb, ô tra kalet !
* Eid omb èl eid oh kerclous,
* Pêl doh en autér forbannet,
* É omb avel tud kakous !
* Keih peur, aveit clask ha dameu,
* Pe yès a zor de zor,
* Er vugalé doh ou mameu
* Bean a guh é raug er paor !
* Er hi, pe za un dén pinhuik,
* Chomet don avel un oén,
* A harh, mar tostès un tamik,
* Avel inep d’ur fal zén.
* D’er peur, oh ! péh un tarh-kalon,
* Tremeinein ar en doar,
* Forhet a bep consolation
* Ha baiet ér glahar !
* Oh ! péh ur vuhé ankinus
* A stleij-ean bet é vé !
* Er marv ken huerhue d’en dud eurus
* Er hav-ean lan a joé !
* Er peur, én ær-zé ken eahus,
* N’en dès ké de nitra ;
* Én nean é crèd é vo eurus
* Ghet Jesus ha Maria !
* Én nean é huélo é Salvér,
* Èl d’on peur ar en doar ;
* Ar é bèn gronnet a splandér,
* Ur gurun a vo hemb par.
Napl, 16 Imbril 1841.
* Ne houyan ket ha bout a zo ér bed
* Ul léh kaéroh eid el léh a huélan !
* Aveid on-mé, biscoah ne mès gùélet
* Doar ker souéhus, mor ker glas, heol ker splan.
* Haval ghet-n-ein é ivan er iehèd !
* En nerh, me grèd, a gresk én-an bamdé !
* Napl, aveid ous neoah ne vennan ket
* Lezel mem bro, Breih-izel, mem buhé !
* Doh er sàu-heol, é ma manné Sorrent,
* Castelamar, Salern hag Amalfi ;
* Doh er huh-heol, Pouzzol, kér vras aghent,
* Doh er hreis-noz, er Vesuv, Portici.
* Iniseghi Ischia, Procida,
* Capré meinêk, a zo doh er hreis-dé.
* D’em deulegad neoah ne blij nitra
* Èl Breih-izel, mem broïk, mem buhé !
* Pe valéan ar er Villa-real,
* É Tolédo, étal mannér er Roué,
* A pe bedan én ilis-catedral,
* Bras-é meurbet me flijadur, gùir-é.
* Mæs pe dostein d’em houh kérik Gùénèd,
* Brassoh hilleih vo hoah me lehuiné !
* Eit Bretonnèd, n’en dès a eurusted
* Èl bout é Breih, hur broïk, hur buhé !
* Gouyet e mès ér broïeu diamen
* — Beta bremen reih mad n’er gouyen ket —
* Ne oé nitra ér bed hag a gâren
* Èl er vroïk en dès m’en dessàuèt.
* Kalz vehé gùel ghet-n-ein gùélèt bleu lann
* Eid er fréh kaër a zo é Napl ér gùé !
* Me droehé kain d’er mor glas, d’en heol splann
* Eid monnet bean d’em broïk, mem buhé !
* Bamdé kasi me ya, ardro chair-noz,
* Eit me fuar blank, de valé ar er mour ;
* Bamdé kasi me hra d’em zréhour koz
* Kannein er huerz a gan kement tréhour.
* Liès en dar a za d’em deulegad !!
* — Perak enta, perak é ouilan-mé ?
* — Chonj a za d’ein é hen ghet bâg me zad
* Ar er morik a mem bro, mem buhé !
* Pegours enta é huélein-mé Roltas,
* Arh, Isenah, Saràu, er vro pinhuik ?
* Pegours é hein de ilis Lokeltas,
* Hag é ivein a huin gùen Ilurik ?
* Kaër-é gùélet er bâgheu a Visen ;
* Mæs kaëroh hoah gùélet bâgheu Siné !
* — Ne garzen ket bout béïet amen !
* Gùel vo me horv ém broïk, mem buhé !
* Jojeb er Hor, peskour ag en Etel,
* Eit mont d’er mor a stalé é rudeu.
* Kaër-oé ’n amzér ha bràuik en ahuel ;
* Vil-oé neoah, vil bras en houlenneu. (bis.)
* — Ah ! chom ér ghér, a laré d’hé fried
* Er gheih Jannik, chom bet arhoah ahoel !
* Eid on hineah ne vo ket a gousket ;
* Creinein a ran ne sàué goal-ahuel. (bis.)
* — Na peès ket eun, ké ghet ha vugalé :
* Red-é, Jannik, red-é d’ein ou mâghein.
* Pedet eid on, pedet en Eutru Doué,
* Ha droug erbet ne zigouéhou ghet-n-ein ! (bis.)
* — Oueit-é ér maez, oueit trema er Guervér,
* Goudé cuh-heol, Jojeb er heih peskour !
* Seuel a ra é bèr er goal-amzér !
* Penaus, allas ! é arzo doh er mour ? (bis.)
* Er gheih Jannik a oé chomet ar sàu,
* Hi hunan gaér ar gornik hé hulèd.
* Pedet hi doé, hi a bedé attàu ;
* Larèt hi doé dèk gùéh hé chapelèd. (bis.)
* Péh un taul glan a drezas hé halon
* A pe sàuas er mor é voéh eahus !
* — « Men Doué, ’mé-hi, ô men Doué, salvet-eon !
* « Me Jojeb peur ! salvet-ean, me Jesus ! (bis.)
* « Ah ! keméret, mar karet, mem buhé :
* « Ar-n-an kentoh sco marv, ah ! sco aben !
* « Goarnet ou zad, men Doué, d’em bugalé ;
* « De falh er marv me ra ghet joé me fen !
* — « Ar hou teulin, deit bean, mem bugalé !
* « Doh me hani joéntet hou poéhigheu !
* « Pedamb kevret, pedamh en Eutru Doué !
* « Er vugalé, Doué prepet ou cheleu ! (bis.)
* er vugalé.
* « Jesus, men Doué, hui zo ol ghelloudek ;
* « Ghellein a ret salvein buhé hun tad !
* « É creis er mor hag é creis er herrek,
* « Ah ! goarnet-ean, goarnet-ean, Doué ker mad !
* er vam.
* « Gùérhiès santel, Gùérhiès ken truhéus,
* « Hui zo bet mam, hui a hanèu men gloès !
* « Eid ur gheih vam, pedet hou mab Jesus !
* « Hou mab dalbéh hou cheleu, ô Gùérhiès. (bis.)
* er vugalé.
* « Mam er Huérhiès, Intron santès Anna,
* « D’er Vretonnèd, hui a zo mam ehué ;
* « Hun tad hou kâr, eit hou pedet enta !
* « Eit hou pedet, salvet-vo é vuhé ! (bis.)
* « Er rô a ramb de monnet d’hou chapel,
* « Ghet hur mam beur hag hun tad, diarhein,
* « Hemb larèt ghir, ar yun ha digabel ;
* « Tro er chapel a remb ar hun deulin. » (bis.)
* — Tra burhudus ! er goal-amzér a dàu !
* Er heih peskour ne gol ket é vuhé !
* — Én trebilleu, pedamb er Sænt attàu ;
* Sàuamb attàu hur halon trema Doué ! (bis.)
18 Kala-gouyan 1840.
* Me garehé, Rom, ha kannein ;
* Mæs ha kannein ne hellan ket !
* Ne hellan nameit ha kârein
* Drès kement tra a zo ér bed !
* Pe ne gârehen ket Roma,
* Petra a gârehen enta ?
* Ha chonj a hès-té, me hoér, ag hur bugaléah ?
* Ne mès ket mé ankoéhet en amzér-zé biskoah.
* Ne hanèuemb tra ér bed nameit hun inisen,
* Ha ne houyemb tra erbet meit larèt hur peden ;
* Hur peden é brehonek, de noz ha de vitin,
* Hun deornigheu é plêg ha ni ar hun deulin.
* D’hur chonj, ne oé tra ér bed ker kaër èl hun ilis ;
* Ha chapellik en Intron drès peb tra oé d’hur ghis ;
* Chapellik en Intronès, é péh léh é huélér
* Ur vam ghet hé hrouédurik, én hé dorn ur rosér.
* — Ha chonj a hès-té, me hoér, pe yemb hun deu kevret,
* Ghet mam, de Santès-Anna, er Santès benighet.
* Mam, deu vis kênt, a laré : ya, mar karet sentein,
* Me brenei d’oh boteu lair ha m’hou kasso ghet-n-ein ;
* Ghet-n-ein de Santès-Anna, de bedein eit hou tad.
* — Oh ! ya, sentus a vehemb ha gobérus, mam vad.
* — Ha chonj a hès-té, me hoér, ag hur moèreb Jannik ?
* Pe laré demb histoérieu, mud-oemb, ne sannemb grik.
* Hi a gonzé ag ur har, ag ur har lan a dan,
* A drezé, de noz, er vro, hag ar nehou Satan !
* Konzein a ré ag er ré a ya eit fal hobér,
* Peb sadorn noz ar er mor, harpet ar ou dantér.
* — Pe zé en han é taibremb étal en or hur hoén :
* Aveit stalein hur predik, n’hur boé ket kalz a boén.
* Ur mein hur boé eit kadoër, aveit taul hun deulin ;
* Ha leah douç gùennoh eid erh a ivemb é léh gùin.
* — Chonj a hès-té ag er brud, ag er brudik distér,
* A sàué a dal peb dor pen-d’er-ben ag er ghér.
* Hoarhein a remb a galon, oh ! ya, a galon vad ;
* Ha, ként monnet de gousket, é pedemb Doué hun tad.
* — Ha chonj a hès-té, me hoér, pe zisken el latin,
* É tès ghet chif de lemel ol me livreu ghet-n-ein.
* Chonj a mès ag en tauleu, en tauligheu bihan
* A hrès ghet a huialen ar ziskoé ha vrér Ian.
* Te laré : lausk, me Ianik, lausk te zictionnér,
* Ha béemb attàu èl aghent en hoérik hag er brér !
* Ha chonj a hès-té, me hoér, ag hur bugaléah ?
* Ne mès ket mé ankoéhet en amzér-zé biskoah.
Paris, 12 Imbril 1838.
* Me halon zo
* Ghet mem bro,
* Oh ! ya, prepet é vo !
* Hag é vehen é pèn er bed,
* Dob Breih me halon vo staghet.
* Me halon zo, etc.
* En heol, m’er gouér, a huél broïeu,
* Él léh m’en dès mui a vadeu.
* Me halon zo, etc.
* É Paris é huélan treu bràu,
* Treu kaër d’em deulegad attàu.
* Me halon zo, etc.
* Me zo bet é mesk er Sauzon :
* Étal d’hai é omb paorion.
* Me halon zo, etc.
* Rom hag er Pab e mès gùélet,
* Ha Breih ne mès ket ankoéhet.
* Me halon zo, etc.
* Ér broïeu-zé, deusto ker kaër,
* Prepet me halon oé ér ghér.
* Me halon zo, etc.
* Men diskoarn a hoanté konzeu
* A lar d’emb é Breih hur mameu.
* Me halon zo, etc.
* Men deulegad a glaské lann,
* Kelen glas ha bleu er belann.
* Me halon zo, etc.
* Ne huélen ket mui er bragheu
* En dès miret demb hun tadeu.
* Me halon zo, etc.
* Ne gleuen mui er binieu
* Nag er barz ghet é gùerzenneu.
* Me halon zo, etc.
* Bet ne dremeinei mem buhé,
* É Breih é chomein mar vèn Doué.
* Me halon zo, etc.
* Me vèn bihuein é ty me zad ;
* Ino hemb kin é on erhat.
* Me halon zo, etc.
* Me vèn choukein idan er gùé
* En dès ean bet skedet ehué.
* Me halon zo, etc.
* Me vèn trezein er morik douç
* En dès trezet é vaghik kouz.
* Me halon zo, etc.
* Drest peb-tra me vèn pedein Doué
* Ghet-n-oh, broïsèd, lan a fé.
* Me halon zo, etc.
* Me vèn èl oh, ar men deulin,
* Ér vinèd eit me zud pedein.
* Me halon zo, etc.
* Ghet-n-oh me larei pedenneu
* Én un ilis dû dré vlaïeu.
* Me halon zo, etc.
* Me vèn é Breih bout béïet,
* Hag étal me mam beur laket.
* Me halon zo, etc.
* É borh Pléren, é hès un dal
* Péhani n’en dès ket é bar ;
* Ne vehé ket kavet un al
* Èl Job ér puar horn ag en doar.
* Job a houér kement tra zo bet
* A houdé kand vlai ér barrès ;
* Pihue zo marv ha pihue zo gannet,
* Job el laro d’oh én é ès.
* Mar fari en eutru Person
* Én ul larèt é overen :
* — Ne ya ket en treu a fæçon,
* A chonjo Job en dal aben.
* Kerclous èl en eutru Curé,
* Job a houér larèt katechen ;
* Hag, hemb fari, d’er vugalé,
* De chair-noz, é tisk el lézen.
* Hoér erbet ne lar pedenneu
* Kement èl Job er heih peur dal ;
* Hag, aveit kannein gùerzenneu,
* Èl Job ne gavér ket un al.
* D’er gouyan, é korn en hulèd,
* Dén, èl Job, ne lar un histoér :
* Ar en diaul, er bolbigeannet,
* Ean a houér ré hir ha ré bér.
* D’en han, mar det d’er pardonneu,
* Hui a gavo Job, hemb arvar.
* En dud hum zastnm d’er cheleu
* Hag a lar : n’en dès ket é bar.
* Ghennedik-ous a Vreih, en doar santel ;
* É ty ha vam, miret-é ha gavel ;
* Ghet deur a Vreih é ous bet badéet,
* Hag, ar a dal, splann kaër é ma scrivet :
* Me zo ehué mé ag en Arvorik,
* Tuêm a galon ha pennek un tamik.
* — Perag enta chom ker pêl doh er vro ?
* — Distro d’er ghér, cleu-mé, Rieu, distro ;
* Distro aben, aben, n’en dé ket mad
* Eid ur Breton kol gùél a dy é dad !
* Kerclous èl on te houér neb-tu n’en dé
* En hun ken huêk, neb-tu ker bèr en dé,
* Neb-tu ker cloar en disheol pad en han,
* É léh erbet ker bourrus er gouyan.
* Distro d’er ghér ! — Me vèn, aveid on-mé,
* Bihuein é Breih, é Breih mervel ehué.
* — Ér broïeu al, pet gùéh e mès ouilet
* A pe zé d’ein chonjal é men Gùénèd,
* É me mam beur, ém houh tad, ém bredér !
* — Distro ehué, Rieu, distro d’er ghér ;
* Dis ghet ha voès ha ghet ha vugalé !
* Breih ha bro Sauz zo bredér éguilé ;
* É Breih enta ne veint ket divroet.
* — Péh lehuiné eit ha vam ou gùélet !
* — Françès, mé-hi, deulin ou mamïeu
* N’ou dès ket hoah doughet ha verhigheu !
* — Te ziskoei d’hai ilis Santès-Anna,
* Ha fest hur bro, gouil en Intron-Varia,
* Bé er ré crean, lahet aveid ou Doué,
* Ty Cadoudal, dibennet eid é Roué.
* É Muzillac, te ziskoei en dachen
* Rûet ghet goaid a scùillas a boulen
* Bugalégheu, pautrèd lan a galon,
* Avel Bayard divlam, hemb eun èl d’hon.
* — Distro enta, distro d’er ghér diffré !
* Breih a gav kaër gùélèt hé bugalé.
* Er memb tad en devoé gannet,
* Er memb mam en devoé mâghet
* Job, Ivon, Guilleu ha Iahan,
* Tud dispartiet a vihan.
* Kuittat a hrezant ty ou zad
* Eit monnet de glah chanche vad.
* Ind a lavaras : kenavo,
* Kenavo, bredér, gùélamb bro !
* Doh er huh-heol é has Vonik ;
* Dob er sàu-heol é has Jobik ;
* Ér hreis-noz Guilleu a yas tré,
* Ha Iahan a yas ér hreis-dé.
* Bannein a hrezant ér ghis-cé
* Ou bro, Breih-izel, étré-z-hé.
* En dud nezé ne oent ket stank ;
* Er vro oé de bep-unan frank.
* Deusto ne oent ket mui kevret,
* Er puar brér oé haval meurbet.
* Memb predek tostik, memb dillad,
* Er memb bleàu er memb deulegad ;
* Ker pennêk unan èl en al,
* Mad d’er ré vad, tèr d’er ré fal.
* — Chomein a hrezant pêl-amzér,
* Peb-unan d’é du, én é ghér.
* Ind a ziské d’ou bugalé
* Labourat doar ha mêlein Doué,
* Mervel kentoh eit gobér fal,
* Pléghein er pèn idan er goal,
* Ha kassat mui eit kakousèd
* Er ré d’ou ghir ne zalhé ket.
* — Chetu un dé, ag er vro gal
* Ur voéh a sàu : « èl er ré-ral,
* « Ni a vèn ma konzo Bréhis !
* « Konz brehonek zo ur fal ghis,
* É léh bragheu bras, ni a vèn
* « Ma tougheint èl omb bragheu moèn !
* « É léh ou bleàu bir, ni a vèn
* « Ma vou touzet ehué ou fèn. »
* — Er puar brér hag ou bugalé
* Nezé hum gonzas étré-z-hé :
* « A houdé pegours, Bretonnèd,
* « É ma hur mistr er galeuèd ?
* « Pautrèd ! hà sentein a remb-ni
* « De dud péré n’en dès bili
* « Nag ar hur sai, nag ar hur bleàu,
* « Nag ar hur honz ? Dalhamb attàu,
* « Én drespet dehé, d’er ghizieu
* « En dès lausket d’emb hun tadeu !
* « É brehonek hun nès pedet,
* « Ha Doué en dès hur cheleuet ;
* « É brehonek hun nès konzet,
* « Biskoah d’hur ghir n’hun nès manket.
* « Kandalhamb perhuéh hur ghizieu,
* « Birvikin n’hur bou ké na gheu !
* — A houdé, er puar brér, peb plé,
* Ar ur blacen hum zastumé,
* Hag a douïé é vehent bet
* D’ou Doué, d’ou bro, léal prepet.
On n’a pas cru devoir traduire la satire suivante, dirigée contre le gallo-breton, ou l’étrange mélange que font du breton et du français certaines classes de personnes en Bretagne, cette pièce ne pouvant intéresser que les lecteurs bretons.
* Predek er vro a ya de gol !
* Tud scan a bèn, tud hantér fol,
* A lous, ghet ou ghirieu gallek,
* Konz hun tadeu, er brehonek.
* Bretonnèd, laramb méh dehai !
* Breih ou dinah eit bugalé.
* — Hui a houlenno martezé
* Pihue-é er fal Vretonnèd-cé ?
* — Allas ! allas ! é mant un troh !
* Ma n’er gonyet, m’el laro d’oh.
* Er verh youank, skoleit é kér,
* Er soudard hag er skolaër ;
* Ol en dud-cé, par ma hellant,
* Er brehonek a zismantant.
* Credet-mé, bout zo de hoarhein
* Doh ou hleuet, ha de ouilein.
* — Mar karet gratat, me leinour,
* Mæs gratat sterd, ar hou ç’inour,
* Ne vehoh birvikin flatér,
* Me laro-mé doh un histoér,
* Un histoér e mès bet disket
* Ghet tud a zeli bout credet.
* Doh hui, leinour, en hi laran,
* N’hi laran ket de bep-unan.
* Er Vam-gouh hag hé Doarenès.
* er vam-gouh.
* Sàu bean, Jannik, sàu, mal bras-é !
* Credein a ran é tarh en dé.
* Kênt ma vo en ty kampennet,
* Astiset tan, er seud goéret,
* É vo mal bras mont d’en ilis.
* en doarenès.
* Péh mod ! c’est-à-dire, péh kis,
* Monnet de gousket ken abret
* Ha ként sàu-heol bout dihunet !
* Gouyet mad, ne yér mui é kér
* Ér gulé é raug uinek ær.
* En retour, en trenoz vitin,
* Ne sàuér ket èl ul lutin.
* Ihuél-vé en heol pe sàuér,
* De eih environ pé nàu ær :
* De zèk é hér d’en overen,
* De zêk ær hantér, d’er viren.
* Mam gouh, er mod-cé zo charmant !
* er vam-gouh.
* M’er gouyé reih, ya, kol argant,
* Me merh Jannik, a ra ha dad
* Doh ha kass é kér de skolad !
* Kohonnet-é ha vrehonek
* Ghet un troh konzeu fal gallek ;
* Hag er péh zo hoah goah, te bèn
* A zo bet lakeit peb-eil-pèn.
* Cleu, me merh ! ha ghetan devér
* A zo ankoéhat ghirieu kér
* Troein kain gronç d’ha sod kustumeu,
* Ha konz avel ar er maezeu.
* en doarenès.
* Oh ! mam gouh, ’ma en tort ghet-n-ein
* Sans doute, jamæs, birvikin....
* er vam-gouh.
* En tort ghet-n-id ! biskoah, men Doué
* Ne mès cleuet konz ér ghis-cé !
* En tor ! péh tor ? — Gùel-vé bout boar,
* Ha bout idan puemb troètèd doar,
* Eit cleuet dismantein èl-cé
* Ur predek en dès crouéet Doué.
* — Ké de valé, merh fol a bèn,
* Ké ghet ha tor ! — En overen
* Kênt pél a sonnou a glohad.
* S’il vous plaît, pé mar kavet mad,
* Sàuet, la belle, ha deit diffré,
* Deusto n’en dé meit goleu-dé.
* Rûoh é tei hou tivoughen
* Ha gùennoh hilleih hou kourhen,
* É receu glouéh melhuen en dé
* Eid é chom bourset ér gulé.
* en doarenès.
* Pardon, mam-gouh, excuset-mé !
* er vam-gouh.
* Kaër-é gout, er ghir digaré,
* Peur Jannik, a zo rai izel
* Eit ha guéneu a zamesel.
* en doarenès.
* Hama, mam-gouh, pe zei creisté,
* Ni a gonzo a ghemeut-cé
* Ghet er skolaer, mem brér Jean,
* Pé èl m’en hanvet-hui Iehan ;
* Ghet er housin er haporal,
* A zo bet pêl ér hapital.
* Mam-gouh, ni a huélo nezé
* Pihue en dès tort ha hui pé mé.
* er vam-gouh.
* Tor arré ! Jannik, laret gheu :
* Gheu ha tor, Jannik, a zou deu.
* Me fé ché, cleu, me fautr Uissant,
* Te fond, peb plai, ur yoh argant
* Aveit derhel ér skol é kér
* Ha Jannik ha Iehan hé brér.
* Me grèd-mé ’ma argant kollet
* Er péh a hès bet dispignet.
* D’er seih ! ne houyant mui on deu
* Konz èl tud a ziar er maezeu !
* Jannik e mès bet gourdouset,
* Ken hi dès un tamik ouilet,
* Rac ma kohon ghet hé gallek,
* Predek hur bro, er brehonek.
* Mæs hi é dès kousteliet
* En hi devehé gouniet,
* Mar hi devehé eit barnér
* En eutru Iahanik, hé brér,
* Pé hé handerhue er haporal,
* Zo bet pêl bras ér hapital.
* Mæs me grèd-mé, kênt bout barnér,
* É ma ret gouyet er vichér.
* Me vèn enta gout un tamik
* Petra a houér hur Iehanik ;
* Ghet er handerhue er haporal
* A zo bet pêl ér hapital,
* Marcé arlerh me houlenno
* Hag ean en dès, é huélet bro,
* Ankoéheit ol é vrehonek
* Ha disket a grén er gallek.
* — D’ha dro, Iehan, hag el latin
* En dès groeit a-n-ous un dén fin ?
* iehan, er skolaër.
* Mamieu, disket e mès bet
* En histoérieu a ol er bed.
* N’en dès nitra certainement
* Ar en doar nag ér firmament
* Ne houyan gùel eit ne houyet,
* Mam-gouh, larèt hou chapelet.
* — Ér hollège en e mès brillet ;
* Me sai liès en dès doughet
* Er groéz, témoin a me victoër.
* O mamieu, na péh ur gloër,
* Péh un triomphe en dout prizieu,
* C’est-à-dire, en devout livreu !
* — Hui a houér, mam-gouh, er gallek,
* Ha gùel hilleih er brehonek ;
* Me houér-mé hoah gùel el latin,
* Er grek ha peb langage enfin :
* Chetu amen Virgil, Homér.
* er vam-gouh.
* Avel en hoér é ma er brér !
* Iehan, el latin a zo mad,
* Mæs hilleih gùel predek ha dad.
* Disk, mar ghellès, fonnabl, er grek,
* Mæs disk ehué er brehonek.
* — Petra a vèn larèt brillein ?
* Ur ghir gallek-é pé latin ?
* Ha nezé hoah certainement,
* Triomphe, témoin, firmament ?
* — Te houér kement tra zo ér bed,
* Gùel eid on-mé me chapelet !
* — Peur Iehan, koh ki a hum vêl,
* Rac, allas ! n’en dès dén er mêl !
* — Gùélamb bremen er haporal
* A zo bet pêl ér hapital.
* er haporal.
* Me zo bet, gùir-é, é Paris,
* Comme ça environ dèk mis.
* Versail ehué e mès gùélet.
* Keih tud, hui a gav bràu Gùénèd !
* — Bah ! Gùénèd a zou pitoyable
* Ha Paris a zo admirable :
* Me farol, barh er hapital
* Tiér zo èl er hatédral.
* Ne laran ket hoah treu assès,
* Pe larehen tout, nan, jamès,
* Mam-gouh, ne venneoh credein.
* er vam-gouh.
* Ne hès ket dobér a douyein,
* M’ha crèd erhoalh, hag a huél splann
* É ous ker goastet èl Iehan.
* Me huél é oh tud pitoyable
* Hag é credet bout admirable.
* — Jaujein a rehé d’oh rûein
* Kentoh eit bout doh hum foenhuein.
* Er bugul a hoarn en devèd,
* Er peur dal a ya dré er bed
* Ne houyant na latin, na grek ;
* Mæs ind a houér er brehonek !
* Biskoah Paris n’ou dès gùélet,
* Konz ou zadeu ne hoastant ket ;
* É kouvand n’en d’ind bet biskoah,
* Gùel eit Jann é konzant neoah.
* uissant.
* Kanderhue, Jannik, ha té Iehan,
* Hou lod a hoès bet peb-unan.
* — Haval ghet-n-ein ehué, me mam,
* É vé mad m’hou pehé hou tam.
* Sod bras oh ghet hou prehonek,
* Kounaret oh doh er gallek.
* Damb, eit gout pihue en dès ræson,
* De gavouet en eutru Person.
* er vam-gouh.
* Gùirioné zo gùel eit ræson !
* uissant.
* Ræson n’en dé ket a fæçon ?
* er vam-gouh.
* Pas rai ; mæs ne zaléamb ket,
* Damb, mar karet, de vout barnet.
* en doarenès, chiffet, a voéh izel :
* Barnet ! ah ! na drolet ghirieu !
* Juget a hré droug d’hé ghéneu !
* er vam-gouh.
* Hum ! petra larès-té, Jannik ?
* en doarenès.
* Nitra, mam-goun, ne saunan grik.
* er vam-gouh.
* Pe ne vér ket mui bretonès
* É tér de vout gheuïadès !
* Er Person, Uissant, er Vam-gouh hag er réral. uissant.
* Ah ! dé mad d’oh, eutru Person.
* er person.
* Dé mad, Uissant ! — Joéius bras on,
* Mam-gouh, doh hou kuélet er porh !
* er vam-gouh.
* Eutru Person, péh un difforh
* Étré hui ha mar-a-unan
* A gav ghet-hai é évrenan !
* Hinihue hoah, ya ! hinihue en dé,
* Brud zo bet étré-z-hai ha mé,
* Rac ma laran ne houyant mui
* Konz erhat avel ma ret-hui.
* (Er Vam-gouh a-zisko ghet er bis Iehan ha Iannik).
* A houdé men d’int bet ér skol,
* Konz a rant avel penneu fol.
* Biskoah predégheu ken truèk,
* N’en d’int brehonek na gallek.
* Ni a vèn gout hag ind pé mé,
* Eutru, en dès er huirioné.
* er skolaer.
* Eutru keih, n’hun nès peah erbet
* Ghet mam-gouh, rac ne gonzamb ket
* Emé-hi, avel er gouh tud.
* Eit kement-cé é kass brud.
* — Ret-é pourtant bout raisonnable ;
* Mæs mam-gouh zo impitoyable !
* — Chanjein a ra peb tra ér bed ;
* Perac é vehemb-ni dalhet
* De gonz èl ma ré hun tadeu ?
* Me gav ghet-n-ein el lavreegheu
* Zo comottoh eit bragheu bras.
* A vragheu mui ne rér ket kas !
* Hama ! pe vo enrichisset,
* Pé pinvikeit, èl ma laret,
* Hul langage ghet er gallek,
* Kaëroh kalz vo er brehonek.
* Hinihue hoah me mès admiret
* Er bélèk en dès predéghet.
* Gouyet, ’mé en eutru Curé,
* Gouyet mad petra-é er fé ;
* Hi zo er mein fondamental
* Ag hun doctrine en général.
* Ya, kement-cé a zo predek !
* er vam-gouh.
* Ya, mæs non pas é brehonek !
* en eutru person.
* Mem bugalé, cheleuet bloh
* Er péh a yan de larèt d’oh :
* Ghirieu gal zo mad é gallek,
* Ne dallant tra é brehonek.
* Chetu enta me chonj-mé :
* Ghet mam-gouh ’ma er huirioné !